Úrad vlády SR						 Na rokovanie vlády SR
Sekcia hospodárskej politiky					 dňa 26.6.2002
									 k číslu: 4260/2002
									 k bodu: 20

S t a n o v i s k o

k Návrhu na zmenu uznesenia vlády SR č. 446 z 25. apríla 2002 a návrh mechanizmu uvoľňovania prostriedkov podľa bodu A.4., A.5. uznesenia vlády SR č. 446 z 25. apríla 2002

I.

	Návrh predkladá minister hospodárstva na základe uznesenia vlády číslo 446/2002. Obsahuje návrh uznesenia vlády, predkladaciu správu, návrh mechanizmu uvoľňovania prostriedkov, prílohu a komuniké.

	Uvedeným uznesením  vláda súhlasila  s použitím majetku FNM SR získaného z privatizácie 49% jeho majetkového podielu v SPP, a.s., vo výške 4,073 mld. Sk v prospech miest a obcí ako náhrady ich nákladov na vybudovanie plynárenských zariadení, ktoré boli bezodplatne, prípadne ako dar, od 1.4.1991 zmluvne prevedené do vlastníctva štátu a správy plynárenského podniku. Vláda tiež súhlasila s použitím takto získaného majetku FNM SR vo výške 689 mil. Sk pre MF SR na vysporiadanie cenových rozdielov k cenám tepla a teplej úžitkovej vody, ktoré vznikli za roky 1997 a 1998. 

	Predložený materiál v prílohe kvantifikuje finančné prostriedky miest a obcí použité na vybudovanie predmetných plynárenských zariadení, ktoré budú mestám a obciam prevedené na základe zmluvy medzi FNM SR a  príslušným prijímateľom (str. 5). Prostriedky na riešenie cenových rozdielov pri dodávkach tepla a teplej úžitkovej vody budú, po ich prevode z FNM SR na účet cudzích prostriedkov MF SR, platobnými príkazmi MF SR poukázané jednotlivým poberateľom týchto dotácií (str. 6 a 7).

	Vzhľadom na konštatovanie, že v súčasnosti nie všetky mestá a obce sú zadlžené voči peňažným ústavom a dodávateľom energií, navrhuje sa upraviť účel použitia prostriedkov získaných mestami a obcami za vybudovanie plynárenských zariadení, vyjadrený v bode A.4. uznesenia vlády č. 449/2002 z pôvodného účelu "na zníženie ich zadlženosti voči peňažným ústavom a dodávateľom energií" na "prednostné použitie na splatenie doterajších záväzkov miest a obcí po lehote splatnosti a na kapitálové výdavky na realizáciu rozvojových programov".

II.

	Materiál neinformuje o výsledkoch medzirezortného pripomienkového konania, ktoré bolo v termíne od 5.6.2002 do 19.6.2002. 

III.

	Vláda  SR uznesením č. 446/2002 súhlasila s použitím majetku FNM SR získaného z privatizácie podielu jeho majetkovej účasti v SPP, a.s., medzi iným aj v prospech miest a obcí vo výške 4,073 mld. Sk ako náhrady za vybudované plynárenské zariadenia a v prospech MF SR vo výške 689 mil. Sk na vysporiadanie cenových rozdielov k cenám tepla a teplej úžitkovej vody. 

Národná rada SR  v máji 2002 uznesením č. 2175 schválila doplnok k použitiu majetku FNM SR v roku 2002. Tým boli vytvorené predpoklady, aby mohlo byť, po úhrade kúpnej ceny za akcie SPP, realizované vyššie uvedené uznesenie vlády. 

Predložený materiál prináša v prílohe zoznam miest a obcí, ktorým budú prostredníctvom  zmlúv s FNM SR uvoľnené prostriedky ako úhrada za vybudované plynárenské zariadenia a návrh na úpravu účelu použitia týchto prostriedkov. Mechanizmus uvoľňovania prostriedkov na vysporiadanie cenových rozdielov k cenám tepla a teplej úžitkovej vody je uvedený na str. 6 a 7. 

K uvedenému zoznamu, návrhu úpravy účelu použitia prostriedkov obcami a mestami a mechanizmu vysporiadania cenových rozdielov k cenám tepla a teplej úžitkovej vody nemáme pripomienky.

Materiál nebol predložený na Poradu ekonomických ministrov vlády SR.
	
Z hľadiska transparentnosti a zrozumiteľnosti rozhodnutia vlády o danom probléme pre široký okruh obyvateľstva odporúčame uvážiť úpravu názvu materiálu takto:
 Návrh mechanizmu uvoľňovania prostriedkov v prospech miest a obcí ako náhrady za vybudované plynárenské zariadenia a uvoľňovania prostriedkov na vysporiadanie cenových rozdielov k cenám tepla a teplej úžitkovej vody a návrh zmeny bodu A.4. uznesenia vlády SR č. 446/2002.

S prihliadnutím na navrhnutú zmenu názvu materiálu a potrebu vecného upresnenia odporúčame nové znenie návrhu uznesenia vlády:

Vláda

A. berie na vedomie
    A.1.	 Návrh mechanizmu uvoľňovania prostriedkov v prospech miest a obcí ako  náhrady za vybudované plynárenské zariadenia a uvoľňovania prostriedkov na vysporiadanie cenových rozdielov k cenám tepla a teplej úžitkovej vody a návrh zmeny bodu A.4. uznesenia vlády SR č. 446/2002.

B. schvaľuje
     B.1.  rozdelenie a mechanizmus uvoľňovania majetku Fondu národného majetku SR vyčleneného podľa bodu   A.4. uznesenia vlády SR č. 446/2002 v prospech miest a obcí ako náhrady za vybudované plynárenské zariadenia vo výške 4,073 mld. Sk podľa zoznamu uvedeného v prílohe materiálu,
     B.2. mechanizmus uvoľňovania majetku Fondu národného majetku SR vyčleneného podľa bodu A.5. uznesenia vlády SR č. 446/2002 vo výške 689 mil. Sk  v prospech Ministerstva financií SR na vysporiadanie cenových rozdielov k cenám tepla a teplej úžitkovej vody,

C. mení
     C.1.  bod A.4. uznesenia vlády SR č. 446 zo dňa 25. apríla 2002 takto:
             "A.4.  s použitím majetku Fondu národného majetku SR v súlade s § 28  
      ods. 3 písm. b) bod 11 zákona č. 92/1991 Zb. v znení neskorších predpisov vo výške 4,073 mld. Sk v prospech miest a obcí ako náhradu časti nákladov za plynárenské zariadenia podľa zoznamu spracovaného Ministerstvom hospodárstva SR, ktoré sa prednostne použijú na splatenie doterajších záväzkov miest a obcí po lehote splatnosti a na kapitálové výdavky na realizáciu rozvojových programov,",

D.  odporúča
      prezidentovi Prezídia Fondu národného majetku SR
      D.1. v zmysle schváleného Postupu uvoľňovania, použitia, evidovania a zúčtovania finančných prostriedkov z privatizácie uvoľniť vyčlenené prostriedky podľa časti B uznesenia 

	do 30 dní po úhrade kúpnej ceny za akcie SPP, a.s.

Na vedomie: prezident Prezídia Fondu národného majetku SR

	Odporúčame vláde rozhodnúť o predloženom návrhu s prihliadnutím na vyššie uvedené odporúčania sekcie a výsledok rozpravy vlády k materiálu.

Bratislava 24. 6. 2002